Көзөмөлчүлүк

Көзөмөлчүлүк – жетим (кароосуз) калган бала-бакыра, багар-көрөөрү жок оорулуу, карыган кишилерди багуу, таалим-тарбия берип, камкорлукка алууга арналган атайы укук. Жашы жете элек балдарды Көзөмөлчүлүккө алуу элге билим берүү бөлүмдөрүнүн бирине жүктөлүп, ага жашы жеткен, жоопкерчиликке жарамдуу адам гана дайындалат. Ал көзөмөлгө (кароого) алынган кишинин атынан документти күбөлөндүрүү, келишим түзүү, турак жай алмаштыруу, менчиктен баш тартуу сыяктуу ж. б. иш-чараларга көзөмөл жасайт. Эгер көзөмөлгө (кароого) алынган кишини (баланы) бирөө асырап алса (өз үйбүлөсүнө кайтарылып берилсе), Көзөмөлчүлүк милдет өз күчүн жоготот. Ал эми өз милдетин талаптагыдай аткарбаса, андан четтетилип, эгер милдетин өз мүдөөсү үчүн пайдаланса, анда Көзөмөлчүлүк милдет аткаруучу кылмыш жообуна тартылышы мүмкүн. 
Категория: Юридикалык терминдер
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9